ตำรวจจ.อุทัยธานี เร่งติดตั้งป้ายเตือนทางแยกทางโค้ง และจุดเสี่ยงอันตรายตามถนนสายหลัก กระตุ้นเตือนประ
ตำรวจจังหวัดอุทัยธานี เร่งติดตั้งป้ายเตือนทางแยกทางโค้ง และจุดเสี่ยงอันตรายตามถนนสายหลัก กระตุ้นเตือนประชาชน ระมัดระวังในการเดินทางช่วงเทศกาลสงกรานต์

พ.ต.อ.ชายชาญ เพ็ญไชยา ผกก.สภ.หนองขาหย่าง สั่งการให้เจ้าหน้าที่ตำรวจ สภ.หนองขาหย่าง จ.อุทัยธานี เร่งดำเนินการติดป้ายเตือนทางแยกทางโค้ง พร้อมติดตั้งสัญญาณไฟระวัง ที่เป็นจุดเสี่ยงอันตราย ในเขตพื้นที่ อ.หนองขาหย่าง ซึ่งเป็นถนนสายหลักเชื่อมระหว่าง อ.หนองฉาง และ อ.บ้านไร่ เพื่อลดอุบัติเหตุช่วงเทศกาลสงกรานต์ ซึ่งเส้นทางดังกล่าวจะมีรถสัญจรบนถนนอย่างคับคั่ง โดยในครั้งนี้ ได้ติดป้ายเตือนบริเวณทางแยก ทางโค้ง จุดคับขันห้ามแซง พร้อมติดตั้งสัญญาณไฟระวังตามจุดต่างๆที่เกิดอุบัติเหตุบ่อยครั้ง พร้อมข้อความกระตุ้นเตือนต่างๆ เช่น จุดเสี่ยง เขตห้ามแซง มีอุบัติเหตุบ่อยครั้ง , เมาไม่ขับ กลับถึงบ้านปลอดภัย เป็นต้น เพื่อให้ผู้ขับขี่ใช้ความระมัดระวังในการเดินทางช่วงเทศกาลสงกรานต์ที่จะใกล้ถึงนี้  ทั้งนี้ เพื่อให้เกิดการป้องกันและลดการเกิดอุบัติเหตุ การสูญเสียชีวิตและทรัพย์สินของประชาชน จากการสัญจรบนท้องถนนในช่วงเทศกาลสงกรานต์ ในห้วง 7 วันอันตราย ตั้งแต่วันที่ 11 - 17 เมษายน 2561 ตามนโยบายของรัฐบาลด้วย